**Répcelak Város Önkormányzata Képviselő-testületének 17/2023.(VI.30.) önkormányzati rendelete az Önkormányzat saját halottjává nyilvánítás szabályozásáról és a kegyeleti eljárásról**

Répcelak város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. Saját halottá nyilvánítás**

**1. §**

(1) Répcelak város Önkormányzata (a továbbiakban: Önkormányzat) – ha az nem ellentétes a Polgári Törvénykönyvről szóló 2013. évi V. törvény 8:1. § (1) bekezdés 1. pontjában meghatározott sorrend szerinti közeli hozzátartozók szándékával vagy az elhunyt végakaratával – saját halottjává nyilváníthatja azt a személyt, aki kimagasló szakmai, emberi, hivatásbeli vagy közéleti érdemeire, teljesítményére tekintettel arra méltó.

(2) Répcelak város saját halottjának nyilvánításáról a Képviselő-testület dönt.

(3) A „Répcelak város Díszpolgára” kitüntetésben részesült személyeket elhalálozásukkor az Önkormányzat saját halottjának tekinti.

(4) Az Önkormányzat saját halottjairól nyilvántartást vezet.

**2. §**

Az Önkormányzat saját halottjává nyilvánítását kezdeményezhetik a Képviselő-testület tagjai, a jegyző, valamint a répcelaki székhelyű társadalmi szervezetek.

**3. §**

(1) Az Önkormányzat saját halottjának temetésével és egyes kegyeleti feladatokkal kapcsolatos tevékenység ellátásáról - a közeli hozzátartozók erre vonatkozó igénye és a velük történő előzetes egyeztetés esetén - a polgármester gondoskodik.

(2) A polgármester az (1) bekezdésben foglalt feladatkörében:

a) a hozzátartozók igénye szerint – velük egyetértésben – megteszi a temetéssel kapcsolatos intézkedéseket;

b) gondoskodik a temetési beszéd elkészítéséről, a Városháza épülete elé a temetést megelőző legalább három nappal gyászlobogó felhúzásáról;

c) ha az elhunytat több szerv vagy szervezet tekinti saját halottjának, felveszi azokkal a kapcsolatot.

(3) Az elhunyt díszpolgárok sírjainak és azok környezetének rendbetételéről – a közeli hozzátartozó kérésére - az Önkormányzat évi egy alkalommal gondoskodik.

**2. Temetés költségeihez történő hozzájárulás**

**4. §**

(1) Az Önkormányzat a saját halottjai számlával igazolt temetési költségeit – a közeli hozzátartozó egyetértésével - bruttó háromszázezer forint összegben támogatja.

(2) E rendelet alkalmazásában temetési költség:

*a)* halott-szállítás költségei,

*b)* hamvasztási költségek,

*c)* sírhely vagy urnahely váltás, sírásás költségei,

*d)* ravatalozás költségei,

*e)* kegyeleti és vallási szertartás költségei,

*f)* kegyeleti kellékek költségei.

**5. §**

Amennyiben az elhunytat más szerv is saját halottjának nyilvánítja, az Önkormányzat a költségeknek ezen szervvel történő megegyezés szerinti részét viseli.

**3. Síremlék állítás költségeihez történő hozzájárulás**

**6. §**

Az Önkormányzat „Répcelak város Díszpolgára” tekintetében a megbecsülését – a közeli hozzátartozó egyetértésével – síremlék állításához történő pénzbeli hozzájárulással biztosítja, bruttó háromszázezer forint összegben.

**7. §**

Támogatás esetén a síremléken a „Répcelak Város Díszpolgára” megjelölést fel kell tüntetni.

**8. §**

Ez a rendelet 2023. július 15-én lép hatályba.

Répcelak, 2023. június 29.

 Szabó József dr. Kiss Julianna

 polgármester jegyző

Záradék:

A rendelet kihirdetve: Répcelak, 2023. június 30-án.

dr. Kiss Julianna sk.

 jegyző